62024TO0257(01)_INF
2024 m. liepos 19 d. Bendrojo Teismo pirmininko pavaduotojo nutartis byloje Mazepin / Taryba
(Byla T‑257/24 R)
„Laikinųjų apsaugos priemonių taikymas – Bendra užsienio ir saugumo politika – Ribojamosios priemonės, taikytinos atsižvelgiant į Rusijos veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi – Lėšų ir ekonominių išteklių įšaldymas – Prašymas taikyti laikinąsias apsaugos priemones – „Fumus boni juris“ – Skuba – Interesų palyginimas“
1.
Laikinųjų apsaugos priemonių taikymas – Vykdymo sustabdymas – Taikymo sąlygos – „Fumus boni juris“ – Pagrindinio ieškinio pagrindų „prima facie“ nagrinėjimas – Ieškinys dėl Tarybos aktų, kuriais ieškovo pavardė palikta lėšų įšaldymo sąrašuose – Pagrindas, susijęs su Tarybos vertinimo klaida, kurią Bendrasis Teismas jau yra pripažinęs panaikindamas ankstesnius Tarybos aktus, grindžiamus tais pačiais motyvais – Ieškinio pagrindas, kuris iš pirmo žvilgsnio neatrodo neturintis rimto pagrindo
(SESV 278 straipsnis; Bendrojo Teismo procedūros reglamento 156 straipsnio 4 dalis; Tarybos sprendimas 2014/145/BUSP, iš dalies pakeistas sprendimais (BUSP) 2023/1767 ir (BUSP) 2024/847; Tarybos reglamentai Nr. 269/2014, 2023/1765 ir 2024/849)
(žr. 21, 22, 25–28 punktus)
2.
Laikinųjų apsaugos priemonių taikymas – Vykdymo sustabdymas – Laikinosios apsaugos priemonės – Taikymo sąlygos – Skuba – Rimta ir nepataisoma žala – Žala, atsiradusi dėl pakenkimo tolesnei profesinei karjerai, nes ieškovo pavardė palikta lėšų įšaldymo sąrašuose – Neturtinė žala – Priežastinis ryšys tarp ieškovo pavardės palikimo minėtuose sąrašuose ir nurodytos žalos – Hipotetinė galimybė vėl pradėti profesinę karjerą – Žala, kurios negalima atlyginti pinigine kompensacija
(SESV 278 straipsnis; Bendrojo Teismo procedūros reglamento 156 straipsnio 4 dalis; Tarybos sprendimas 2014/145/BUSP, iš dalies pakeistas Sprendimu (BUSP) 2024/847; Tarybos reglamentai Nr. 269/2014 ir 2024/849)
(žr. 29, 35–40, 42, 47, 49 punktus)
3.
Laikinųjų apsaugos priemonių taikymas – Vykdymo sustabdymas – Taikymo sąlygos – Visų nagrinėjamų interesų palyginimas – Ribojamosios priemonės, taikomos atsižvelgiant į padėtį Ukrainoje – Sprendimas įšaldyti lėšas – Verslininkai, juridiniai asmenys, subjektai ar organizacijos, veikiantys ekonomikos sektoriuose, užtikrinančiuose didelių pajamų šaltinį Rusijos Federacijos vyriausybei, ir su jais susiję asmenys – Už Tarybos interesą viršesnis ieškovo interesas derėtis dėl įdarbinimo, dalyvauti būsimuose automobilių sporto čempionatuose ir tęsti profesinę karjerą
(SESV 278 straipsnis; Bendrojo Teismo procedūros reglamento 156 straipsnio 4 dalis; Tarybos sprendimas 2014/145/BUSP, iš dalies pakeistas Sprendimu (BUSP) 2024/847; Tarybos reglamentai Nr. 269/2014 ir 2024/849)
(žr. 50, 51, 56–65 punktus)
Rezoliucinė dalis
1.
Sustabdyti 2024 m. kovo 12 d. Tarybos sprendimo (BUSP) 2024/847, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, ir 2024 m. kovo 12 d. Tarybos įgyvendinimo reglamento (ES) 2024/849, kuriuo įgyvendinamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, taikymą, kiek Nikita Dmitrievich Mazepin pavardė palikta asmenų, subjektų ir įstaigų, kuriems taikomos šios ribojamosios priemonės, sąraše, ir tik tiek, kiek tai būtina tam, kad jis galėtų derėtis dėl profesionalaus lenktynininko sutarties „Formulės‑1“ čempionate ar lenktynininko sutarties kituose automobilių sporto čempionatuose, vykstančiuose tik arba iš dalies Europos Sąjungos teritorijoje, taip pat dalyvauti Sąjungos teritorijoje vykstančiose „Formulės‑1“„Grand Prix“ lenktynėse, joms bandyti lenktyninius automobilius, treniruotis ir važiuoti laisvosiose treniruotėse, taip pat dalyvauti kituose automobilių sporto čempionatuose, lenktynėse, bandyti lenktyninius automobilius, treniruotis ir važiuoti laisvosiose treniruotėse. Šiuo tikslu N. Mazepin leidžiama tik, pirma, atvykti į Sąjungos teritoriją derėtis ir sudaryti sutartis su lenktynių komanda ar rėmėjais, nesusijusiais su Dmitry Arkadievich Mazepin arba fiziniais ar juridiniais asmenimis, kurių pavardė ar pavadinimas įtraukti į 2014 m. kovo 17 d. Tarybos sprendimo 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, ir 2014 m. kovo 17 d. Tarybos reglamento (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, prieduose pateiktus sąrašus, antra, atvykti į Sąjungos teritoriją dalyvauti kaip pagrindinis, atsarginis vairuotojas ar vairuotojas bandytojas Tarptautinės automobilininkų federacijos (FIA) organizuojamuose „Formulės‑1“ ar kituose automobilių sporto čempionatuose, jiems treniruotis, bandyti lenktyninius automobilius ir važiuoti laisvosiose treniruotėse, taip pat siekiant atnaujinti savo „super licenciją“, trečia, atvykti į Sąjungos teritoriją atlikti FIA ar lenktynių komandos nustatytą sveikatos patikrinimą, ketvirta, atvykti į Sąjungos teritoriją vykdyti sveikatos patikrų ir treniruočių (įskaitant treniruotes su vairavimo treniruokliu) programas, penkta, atvykti į Sąjungos teritoriją dalyvauti lenktynėse, o lenktynių komandos ar rėmėjų prašymu – rėmimo ir reklamos veikloje, šešta, atidaryti banko sąskaitą, į kurią galės būti parvestas lenktynių komandos mokamas atlyginimas, priemokos ir išmokos, ir, septinta, naudoti šią banko sąskaitą ir kredito kortelę tik siekiant padengti išlaidas, kurios būtinos profesionaliam lenktynininkui keliaujant Sąjungos teritorijoje, derantis ir sudarant sutartis su lenktynių komanda ar rėmėjais, dalyvaujant Sąjungos valstybėse narėse vykstančiuose čempionatuose, „Grand Prix“ ir kitose lenktynėse, treniruojantis, bandant lenktyninius automobilius ar važiuojant laisvosiose treniruotėse ir vykdant sveikatos patikrų ir treniruočių programą.
2.
Jeigu su N. Mazepin būtų sudaryta „Formulės‑1“ ar kitų automobilių sporto čempionatų, vykstančių tik arba iš dalies Sąjungos teritorijoje, lenktynininko sutartis, jis turi įsipareigoti lenktyniauti su neutralia vėliava ir pasirašyti šiuo tikslu FIA reikalaujamą lenktynininko įsipareigojimą.
3.
Atmesti likusią laikinųjų apsaugos priemonių prašymo dalį.
4.
Panaikinti 2024 m. gegužės 21 d. Nutartį Mazepin / Taryba (T‑257/24 R).
5.
Atidėti bylinėjimosi išlaidų klausimo nagrinėjimą.